Maria Guzenina

Maria Edith Guzenina (o.s. Stieren, ent. Guzenina-Richardson, ent. Lindell, s. 12. tammikuuta 1969 Helsinki) on suomalainen poliitikko, toimittaja ja juontaja. Hän on Euroopan parlamentin jäsen, entinen SDP:n kansanedustaja ja espoolainen kaupunginvaltuutettu. Hän toimi Kataisen hallituksen peruspalveluministerinä kesäkuusta 2011 toukokuuhun 2013. Guzenina valittiin Espoon kaupunginvaltuuston puheenjohtajaksi tammikuussa 2016.
Vuoden 2024 Eurovaaleissa hänet valittiin Euroopan parlamenttiin.
Ura.
Valtakunnalliseen julkisuuteen Guzenina nousi sen jälkeen, kun hänet oli ensimmäisenä suomalaisena valittu MusicTV-kanavan juontajaksi, jossa tehtävässä hän toimi 1993–1997. MTV:ltä lähtönsä jälkeen hän työskenteli Suomen Yleisradiolle muun muassa "Linnunradan pianobaari" -nimisen ohjelman (1997–1998) toimittajana sekä vuonna 2003 Yle TV2:n kilpailusarjan "Kova laji" juontajana. Guzenina toimi Suomen euroviisukarsinnan juontajana vuosina 2002 ja 2004. Suomalaisille TV-katsojille Guzenina tuli tunnetuksi jo 1980-luvun lopulla Timo T. A. Mikkosen suositusta "Tänään, tässä ja nyt" -ohjelmasta, johon hänet palkattiin 17-vuotiaana kesken lukio-opintojen. Hän on tehnyt nuoruudessaan myös mallintöitä.
Guzenina on toiminut freelancetoimittajana Radio Cityssä, Yleisradion Radio Ainossa ja Radio Novassa. Toimittajana hän on myös kirjoittanut kolumneja "Valittujen Palojen" kustantamaan "Meidän Suomi" -lehteen, yhteiskunnallisten vaikuttajien haastattelusarjaa sekä kolumneja "Ilta-Sanomiin", "Uutispäivä Demariin" ja vuoden 2007 loppuun saakka "Iltalehteen".
Koulutukseltaan Guzenina on ylioppilas.
Politiikka.
Guzenina valittiin ensimmäisen kerran Espoon kaupunginvaltuustoon vuonna 2004, jolloin hän sai 2 035 ääntä. Hän on uusinut paikkansa vuosina 2008 (5 192 ääntä, viidenneksi eniten koko maassa), 2012 (3 308 ääntä) ja 2017 (3 854 ääntä). Hän oli Espoon kaupungin sosiaali- ja terveyslautakunnan puheenjohtaja 2004–2008 ja valtuuston 2. varapuheenjohtaja 2008–2011. Guzenina toimi Espoon kaupunginvaltuuston puheenjohtajana tammikuusta 2016 kesäkuuhun 2017. Vuoden 2017 kuntavaaleista lähtien Guzenina on ollut Espoon kaupunginhallituksen varapuheenjohtaja ja Espoon kaupunginhallituksen konsernijaston puheenjohtaja.
Kansanedustajaksi Guzenina valittiin Uudenmaan vaalipiiristä vuoden 2007 eduskuntavaaleissa (12 578 ääntä), toiselle kaudelle vuonna 2011 (14 581 ääntä), kolmannelle kaudelle vuonna 2015 (ääniä 7 827) ja neljännelle kaudelle vuonna 2019 (ääniä 10 005). Perhe- ja sosiaalikysymyksillä profiloitunut Guzenina toimi vuosina 2005–2009 Väestöliiton hallituksen jäsenenä sekä vuosina 2004–2006 Yksin- ja yhteishuoltajien liiton puheenjohtajana.
Kesäkuussa 2008 Guzenina valittiin SDP:n 2. varapuheenjohtajaksi. Hän nousi samana vuonna myös Sosialidemokraattisten Naisten puheenjohtajaksi. Toukokuussa 2010 hänet valittiin SDP:n 1. varapuheenjohtajaksi, jona hän toimi toukokuuhun 2012 asti. Kevään 2011 vaaleja seuranneiden hallitusneuvottelujen jälkeen hänet nimitettiin Jyrki Kataisen hallituksen peruspalveluministeriksi. Guzenina valittiin SDP:n puoluehallituksen jäseneksi Lahden puoluekokouksessa helmikuussa 2017.
Eduskunnassa Guzenina on perustuslakivaliokunnan jäsen, Euroopan neuvoston Suomen valtuuskunnan puheenjohtaja ja Kansainvälisten asiain foorumin jäsen. Aikaisemmin hän oli suuren valiokunnan jäsen.
Näkemykset.
Arvot.
Guzenina sijoittuu vaalikonevastausten perusteella polittiseen keskustaan. "Ylen" vaalikoneessa Guzenina ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Guzeninan näkemykset ovat keskellä. HS:n vaalikoneen perusteella Guzenina sijoittuu eduskuntaryhmänsä oikeistosiipeen kaudella 2023–2027.
Yksityiselämä.
Maria Guzenina avioitui ensimmäisen kerran 18-vuotiaana suomalaisen liikemiehen John Lindellin kanssa. Toinen avioliitto oli amerikkalaisen Randolpf Bowesin kanssa.
Guzenina avioitui seuraavaksi Skunk Anansie -yhtyeen rumpalin Mark Richardsonin kanssa 1990-luvun lopulla ja erosi vuonna 2001. Heille syntyi poika vuonna 1999. Guzenina oli kihloissa Vanajanlinnan markkinointijohtaja Mika Walkamon kanssa, ja kihlaus kesti reilut puoli vuotta päättyen eroon elokuussa 2010. Guzenina eli kahdeksan vuotta avoliitossa Kari Mokon kanssa, mutta erosi keväällä 2022. 
Guzeninan äiti on venäläissyntyinen, ja Guzenina puhuu sujuvasti venäjää. Guzeninalle selvisi vasta aikuisiällä, että hänen isänsä Ilkka Stieren oli äitinsä isän adoptoima. Guzeninan oikea isoisä oli kadettikapteeni Pentti Oskari Salonen, joka oli yksi jatkosodan jälkeen asekätkentäjutussa vangituista suomalaisupseereista.